ባለፉት ጥቂት ወራት 14 ቢሊዮን ብር የታክስ ስወራ መደረጉን የገቢዎች ሚኒስቴር አስታወቀ
ባለፉት ጥቂት ወራት 14 ቢሊዮን ብር የታክስ ስወራ መደረጉን የገቢዎች ሚኒስቴር አስታወቋል፡፡የገቢዎች ሚኒስቴር ሚኒስትር ወይዘሮ አዳነች አቤቤ እንደተናገሩት ከ14 ቢሊዬን ብሩ ውስጥ የ 9  ቢሊየኑ የተለየው በመጀመሪያዎቹ 100 ቀናት ነው፡፡የታክስ ስወራው የተከናወነው በ135 ድርጅቶች ሲሆን ከነዚህ ድርጅቶች መካከልም 78ቱ በታክስ ኢንተለጀንስ ክፍል በቁጥጥር ስር መዋላቸውንም ሚኒስትሯ ተናግረዋል፡፡ከዚህም ባሻገር በታክስ ምርመራ ኦዲት ደግሞ 57 ድርጅቶች የታክስ ማጭበርበር መፈጸማቸው ተደርሶበታል፡፡በዚህ ድርጊት ውስጥ የተሳተፉ በአጠቃላይ 105 ሰዎች በህግ ቁጥጥር ስር መዋላቸውን ሚኒስትሯ ገልጸዋል፡፡የታክስ ስወራውን በማጋለጥ እና ጥቆማ በመስጠት በኩል የህብረተሰቡ ተሳትፎ ከፍተኛ እንደነበርም ተገልጿል፡፡ተጨማሪ እሴት ታክስን የሚከፍለው ህብረተሰቡ እንደሆነ ያስታወሱት ሚኒስትሯ ይህን ታክስ እንዲሰበስብለት መንግስት ለነጋደው በአደራ መስጠቱንም አያይዘው ጠቁመዋል፡፡ይሁን እንጂ  ይህን ከህዝብ የተሰበሰበ የተጨማሪ እሴት ታክስ የሚሰውሩ ነጋዴዎች መኖራቸው ችግሩን ይበልጥ አሳሳቢ አድርጎታል፡፡ነጋዴው ለሰጠው አገልግሎት በትክክል ደረሰኝ አለመስጠቱ ታክስ እንዲሰወር ከማድረጉም ባሻገር የንግድ ትርፍ ላይም ገቢን በትክክል ለመለየት እንዳይቻል ያደርጋል ብለዋል፡፡ህብረተሰቡ ደረሰኝ የመጠየቅ ባህሉን በማሳደጉና ደረሰኝ በማይሰጡ ድርጅቶች ላይ ጥቆማ በማድረጉ በትክክል ግብር የሚከፍሉ ሰዎች ቁጥር እየጨመረ መምጣቱን ወይዘሮ አዳነች ተናግረዋል፡፡በአሁኑ ወቅት የተሰወረውን ገንዘብ የመሰብሰብ ስራ እየተከናወነ መሆኑን ሚኒስትሯ ጠቅሰው በህግ ቁጥጥር ስር ያሉት ተጠርጣሪዎች ጉዳይንም መስሪያ ቤታቸው እየተከታተለ ለህዝብ ይፋ እንደሚያደርግ አስረድተዋል፡፡     